钦定古今图书集成/明伦汇编/官常典/第467卷 > 全景文
## 钦定古今图书集成/明伦汇编/官常典/第467卷 > 全景文

按《南齐书吕安国传》：“吴郡全景文，字弘达，少有气力，
与沈攸之同载出都，到奔牛埭，于岸上息。有人相之：
‘君等皆方伯人，行当富贵也’。景文谓攸之曰：‘富贵或
可一人耳。今言皆然，此殆妄言也’。景文仍得将领为
军主。孝建初，为竟陵王骠骑行参军，以功封汉水侯，
除员外郎，积射将军。泰始二年，为假节宁朔将军。穴”
从仆射、军主，随前将军刘亮讨破东贼于晋陵。除长
水校尉，假辅国将军，北讨薛索儿于破釜，领水军断
贼粮运。仍随太祖于葛家、石梁再战，皆有功。南贼相
持未决，敕景文隶刘亮，拒刘胡。攻围力战，身被数十
创。除前军将军，封孝宁县侯，邑六百户，除宁朔将军、
游击将军、假辅师将军、高平太守、镇军、安西二府司
马、骁骑将军。元徽末，出为南豫州刺史、历阳太守，辅
国将军如故。迁征卤将军、南琅邪济阴二郡太守，军
主，寻加散骑常侍。建元元年，以不预佐命，国除，授南
琅邪太守，常侍、将军如故。迁光禄大夫、征卤将军、临
川王征西司马、南郡太守。还，累迁为给事中、光禄大
夫。永明九年卒。